**El “Parla amb l’alcalde” torna per apropar la veu de la ciutadania al consistori**

**La primera sessió serà el 19 de març al Centre Cívic Jardins de la Pau**

La ciutadania del Prat té de nou l’oportunitat de trobar-se amb l’alcalde, Lluís Mijoler, gràcies al cicle “Parla amb l’alcalde”. En el marc de l’Alcaldia oberta, el dimarts 19 de març es reactiva aquest espai que permet a qualsevol persona parlar amb el batlle sobre assumptes de la ciutat que li preocupen, sense ordre del dia, sense barreres i sense tabús.

La iniciativa va néixer el mandat anterior, i va tenir diversos cicles, tant territorials com temàtics. El primer cicle d’aquest mandat serà temàtic i transitarà, en aquest format, pels centres cívics dels diversos punts de la ciutat. Arrencarà al Centre Cívic Jardins de la Pau, el 19 de març, a les 19 h; seguirà al Centre Cívic Ribera Baixa, el 24 d’abril; al Cèntric, el 29 de maig, coincidint amb el primer any de mandat; al Centre Cívic Palmira Domènech, el 2 de juliol; i acabarà, a l’equipament cívic Delta, el 18 de setembre.

L’objectiu d’aquestes trobades és que el veïnat pugui abordar amb la màxima autoritat del municipi i des de la proximitat qüestions generals del dia a dia de la ciutat i de la gestió dels afers locals. Les persones interessades a assistir a la primera sessió han d’omplir el [formulari d’inscripció](https://docs.google.com/forms/d/e/1FAIpQLSfuxRgiOJrhEh9j3s_h5vW-vSga2ZgX0da7-bOBf_sbJOJGmQ/viewform?vc=0&c=0&w=1&flr=0).

En el passat mandat, en línia amb el treball per impulsar un govern més obert, es va posar en marxa l’Alcaldia oberta amb l’objectiu d’obrir nous canals d’interacció, debat i reflexió amb la ciutadania. Així va ser com van sorgir, a més del “Parla amb l’alcalde”, la secció ‘Pregunta-ho a l’alcalde’, dins del programa “Contrasenyes” de El Prat Ràdio, en què el batlle respon un cop al mes les preguntes que li plantegen els oients, i el “Videobloc de l’alcalde”, on explica alguns dels projectes i iniciatives més rellevants del municipi.